Matti Hietanen luovutti kansalaisaloitteen eduskunnassa – ”kesäaika aiheuttanut suomalaisille terveyshaittoja ja sairaslomia”

Espoolaisen Matti Hietasen mukaan kesäaikaan siirtyminen aiheuttaa suomalaisille turhaa päänvaivaa ja terveyshaittoja. Hietanen luovutti kesäaikaan siirtämistä vastustavan lakialoitteen tänään eduskunnan varapuhemies Arto Satoselle.

Aloite keräsi netissä yli 70 000 kannatusilmoitusta. Eduskuntakäsittelyn vaatimuksena on 50 000 ihmisen kannatus.

Aloitteessa ehdotetaan, että hallitus ryhtyisi valmistelemaan kesäaikaan siirtymisen lopettamista. Kesäajasta ei kuitenkaan voida noin vain irtautua kansallisella päätöksellä, sillä viisareiden siirrosta säädetään EU-direktiivissä, joka sitoo Suomea EU:n jäsenmaana.

Eduskunta voi kuitenkin antaa asiasta esimerkiksi lausuman.

Ihmiset vähällä menettää työnsä

Aloitteen alulle pannut espoolainen Matti Hietanen ei vielä jokin aika sitten uskonut, että aloite keräisi riittävää allekirjoitusmäärää. Ääniä alettiin kerätä lokakuun alussa, mutta alku oli tahmeaa. Valtava vyöry tuli vasta viime hetkillä huhtikuussa, sen jälkeen kun Hietanen oli antanut aiheesta haastatteluja medialle.

Mies uskoo, että kannatusilmoituksia olisi tullut enemmänkin, mutta osa vanhemmista ihmisistä ei osannut käyttää kansalaisaloite.fi-verkkopalvelua. Jotkut lähettivät Hietaselle jopa allekirjoitettuja paperiversioita.

– Sain myös paljon soittoja. Soittajien joukossa oli muutamia ulkomaalaisiakin.

Hietasen mukaan soitoista 99,9 prosenttia oli aloitetta tukevia. Osa ihmisistä valitti, että kellojen siirtäminen on vaikuttanut heidän elämässään negatiivisesti esimerkiksi terveyteen.

– Ihmiset kertoivat, että he olivat olleet vähällä menettää työnsä, koska olivat joutuneet jäämään univaikeuksien takia pitkälle sairauslomalle, Hietanen kertoo.

Kesäaikaan siirtymisellä on Hietasen mukaan muitakin huonoja puolia. Haittoihin lukeutuvat muun muassa julkisen liikenteen turhat aikataulumuutokset.

Hietanen ja Tammiluoma viettävät paljon aikaa Turkin Alanyassa, jossa heillä on asunto. Idea kansalaisaloitteesta syntyikin Turkissa. Maa siirtyi pysyvästi kesäaikaan vuonna 2016.­

Nostaa aivoinfarktiriskiä

Hietanen sai idean kansalaisaloitteen tekemiselle Turkin Alanyassa, jossa hän viettää avopuolisonsa Maritta Tammiluoman kanssa paljon aikaa. Maa siirtyi pysyvästi kesäaikaan vuonna 2016.

Idean taustalla on myös varsin käytännönläheinen syy.

– Meillä on kotona monia kelloja, joissa aika ei siirry automaattisesti. Jokaisen siirtämiseen menee paljon aikaa, Hietanen sanoo.

Suomessa kesäaikaa kokeiltiin ensimmäisen kerran vuonna 1942. Jatkuvassa käytössä kesäaika on ollut vuodesta 1981 lähtien.

Kellojen siirron aiheuttamista haitoista on keskusteltu vuosien varrella kiivaasti. Siirron tiedetään vaikuttavan haitallisesti muun muassa unirytmiin. Vuonna 2016 julkaistun suomalaistutkimuksen mukaan kellojen siirto nostaa myös aivoinfarktinriskiä kahden päivän ajan.